

**R E P U B L I K A H R V A T S K A**

VUKOVARSKO-SRIJEMSKA ŽUPANIJA

**OPĆINA NIJEMCI**

Trg kralja Tomislava 6, 32 245 NIJEMCI

KLASA:320-03/25-01/01

URBROJ: 2196-20-01/01-25-1

Nijemci,\_\_\_\_\_\_\_\_\_\_\_2025. godine

Temeljem članka 4. st. 1. točke 3. Zakona o državnim potporama (Narodne novine br. 47/14 i 69/17), članka 36. Zakona o poljoprivredi (Narodne novine broj 11/18, 42/20, 127/20 , 52/21, 152/22 i 152/24 ), Pravilnika o državnim potporama sektoru poljoprivrede i ruralnom razvoju (Narodne novine broj 7/21 ) te članka 30. statuta Općine Nijemci ( Službeni vjesnik Vukovarsko-srijemske županije broj 03/21) uz prethodno mišljenje Ministarstva Poljoprivrede o usklađenosti, KLASA: \_\_\_\_\_, URBROJ: \_\_\_\_\_, Općinsko vijeće Općine Nijemci, na .... sjednici održanoj dana \_\_\_\_\_\_\_\_\_\_\_2025. godine donijelo je

**PROGRAM POTPORA U POLJOPRIVREDI NA PODRUČJU**

**OPĆINE NIJEMCI ZA RAZDOBLJE 2025. – 2027. GODINE**

1. **OPĆE ODREDBE**

**Članak 1.**

Program poticanja razvoja poljoprivrede provodi se s ciljem da se kroz definirane oblike sufinanciranja poveća i očuva poljoprivredna proizvodnja, očuva ruralni prostor, postigne kvantitativna i kvalitetna proizvodnja.

Ovim Programom utvrđuje se sustav poticajnih mjera koje Općina Nijemci planira provesti na području Općine Nijemci za razdoblje 2025. – 2027. godine preko Upravnog odjela za financije, razvoj i gospodarstvo Općine Nijemci. Potpore iz prethodnog stavka podrazumijevaju dodjelu bespovratnih novčanih sredstava iz proračuna Općine Nijemci čiji se iznos utvrđuje u proračunu za svaku godinu.

**Članak 2.**

Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim u skladu sa Uredbom Komisije (EU) broj 1408/2013 od 18. prosinca 2013. o primjeni članka 107. i 108. Ugovora o funkcioniraju Europske unije na potpore de minimis u poljoprivrednom sektoru (SL L 352, 24.12.2013; Uredbom Komisije (EU) broj 2019/316 od 21. veljače 2019. o izmjeni Uredbe Komisije (EU) broj 1408/2013. od 18. prosinca 2013. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51, 22.2.2019.), Uredbi Komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije-de minimis potpore ("SL EU L2023/2831,15.12.2023.").

Sukladno članku 1. Uredbe, ovaj se Program primjenjuje na potpore dodijeljene poljoprivrednicima koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište
2. potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost
3. potpora uvjetovanih korištenjem domaćih umjesto uvoznih proizvoda

Sukladno članku 2. Uredbe, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

1. **KORISNICI PROGRAMA**

**Članak 3.**

Korisnici ovog Programa su poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Općine Nijemci, a koja zadovoljavaju kriterije propisane za pojedine aktivnosti.

Poljoprivredno gospodarstvo obuhvaća slijedeće subjekte u poljoprivrednoj proizvodnji: obiteljska poljoprivredna gospodarstva, obrte, trgovačka društva, udruge, zadruge registrirane za obavljanje poljoprivredne djelatnosti te samoopskrbno poljoprivredno gospodarstvo.

Pravo na potpore poljoprivredna gospodarstva ostvaruju na osnovu provedenog javnog poziva, dostavljenih zahtjeva i ocjene dopuštenosti pojedine potpore, a isto traje do iskorištenja sredstava osiguranih u Proračunu Općine Nijemci za tekuću godinu.

**Za sve prijavitelje/korisnike potpore u sustavu poreza na dodanu vrijednost, porez na dodanu** **vrijednost nije prihvatljiv trošak te će se prilikom izračuna potpore isti odbiti.**

**Za prijavitelje/korisnike potpore koji nisu u sustavu poreza na dodanu vrijednost, prihvatljivim troškom smatra se ukupan iznos plaćenih troškova.**

1. **OBLICI POTPORA**

**Članak 4.**

Općina Nijemci će u razdoblju od 2025. – 2027. godine sukladno Uredbi 1408/2013 i 2019/316 dodjeljivati potpore za sljedeće aktivnosti:

* 1. **POTPORA ZA UNAPREĐENJE GOVEDARSTVA I SVINJOGOJSTVA**

Potpora će se dodjeljivati poljoprivrednim gospodarstvima s područja Općine Nijemci koji su registrirani za obavljanje poljoprivredne djelatnosti, čije su rasplodne životinje, viskokokvalitetne (ženke) upisane u sustav za identifikaciju i registraciju životinja sukladno propisima o veterinarstvu (JRDŽ). Potpora se dodjeljuje samo aktivnim poljoprivrednicima čije su životinje upisane u matičnu knjigu koju vodi Hrvatska agencija za poljoprivredu i hranu. Životinje za koje je ostvarena potpora moraju se držati u stadu barem dvije godine. Za životinje koje moraju napustiti gospodarstvo potrebno je dostaviti Potvrdu Veterinarske stanice s navedenim razlozima za izlučivanje s gospodarstva*.*

***Potpore u stočarstvu dodjeljuju se za nabavku ženskih rasplodnih grla.***

***Novčane potpore ostvaruju se u slijedećim iznosima prema rasnom sastavu:***

* ***1.500,00 EUR ostvaruje vlasnik – uzgajivač iz grana ovčarstvo i kozarstvo***
* ***2.000,00 EUR ostvaruje vlasnik – uzgajivač iz grane svinjogojstvo***
* ***5.000,00 EUR ostvaruje vlasnik – uzgajivač iz grane govedarstvo***

*Isplata sredstava potpore vrši se nakon provedenog javnog poziva korisnicima koji dostave slijedeću dokumentaciju:*

* *račun*
* *potvrda/izvod iz banke da je račun plaćen*
* *putni list*
* *obostranu presliku osobne iskaznice za vlasnike obrta*
* *za obrte i tvrtke izvadak iz odgovarajućeg registra*
* *dokaz da su upisani u Upisnik poljoprivrednih gospodarstava*
* *potvrdu Porezne uprave da Korisnik jeste/nije obveznik poreza i PDV-a (ne stariju od 30 dana od trenutka prijave na natječaj)*
* *potvrdu o nepostojanju nepodmirenih obveza prema Općini Nijemci*
* *preslika IBAN računa*
* *izjavu o dodijeljenim potporama male vrijednosti*
* *rodovnica se dostavlja u roku od 90 dana od primitka potpore*

**Prihvatljivi su troškovi nastali od 01.01.2024. godine.**

**KUPNJA SE NE MOŽE IZVRŠITI IZMEĐU KUPCA I PRODAVATELJA ČIJA GOSPODARSTVA OBAVLJAJU DJELATNOST NA ISTOJ ADRESI.**

* 1. **SUBVENCIJA TROŠKOVA ANALIZE KVALITETE TLA**

Pravo na ostvarivanje subvencije troškova analize kvalitete tla imaju fizičke i pravne osobe s područja Općine Nijemci, upisani u Upisnik poljoprivrednih gospodarstava, sa sjedištem odnosno prebivalištem na području Općine Nijemci, koji se bave poljoprivrednom proizvodnjom na području Općine Nijemci te svojim aktivnostima popravljaju kvalitetu tla.

Analizu tla provode ovlašteni laboratoriji (institucije) na području Republike Hrvatske.

Za popravljanje kvalitete tla, Općina Nijemci će poljoprivrednim gospodarstvima subvencionirati izdatke analize tla plus preporuku za poljoprivredna zemljišta koja se nalaze na području Općine Nijemci.

**Izdaci za analizu tla subvencioniraju se s 30% a najviše do 30,00 EUR po uzorku, maksimalno do 600,00 EUR po korisniku potpore.**

Subvencija se dodjeljuje za troškove nastale u tekućoj i 2024. godini.

**Zahtjev** se podnosi na obrascu Zahtjeva, kojem se prilaže:

* *preslika osobne iskaznice (fizičke osobe)*
* *za obrte i tvrtke izvadak iz odgovarajućeg registra*
* *uvjerenje o upisu u Upisnik poljoprivrednih gospodarstava*
* *račun (R1) za izvršenu uslugu analize tla s potvrdom o plaćanju*
* *dokaz o vlasništvu ili zakupu poljoprivredne površine (ARKOD, zemljišnoknjižni*

*izvadak ili Ugovor o zakupu)*

* *potvrdu Porezne uprave da Korisnik jeste/nije obveznik poreza i PDV-a (ne stariju od 30 dana od trenutka prijave na natječaj)*
* *potvrda o nepostojanju nepodmirenih obveza prema Općini Nijemci*
* *izjava o korištenim potporama male vrijednosti*
* *preslika IBAN računa*
  1. **POTPORA ZA ODRŽAVANJE PČELINJEG FONDA**

U cilju očuvanja i proširenja pčelinjeg fonda na području Općine Nijemci te stvaranja preduvjeta za daljnju proizvodnju pčelinjih proizvoda, Općina Nijemci dodjeljuje potporu za uzgoj i držanje pčelinjih zajednica koja će se odobriti poljoprivrednom gospodarstvu u visini od 5,00 EUR po jednoj pčelinjoj zajednici.

**Minimalni broj** pčelinjih zajednica je 10 pčelinjih zajednica koje korisnik potpore mora držati da bi ostvario potporu.

**Maksimalni iznos sredstava potpore po jednom korisniku iznosi najviše 1.500,00 EUR.**

**PRIHVATLJIVI TROŠKOVI:**

**-** nabava selekcioniranih pčelinjih zajednica/rojeva/matica od registriranih uzgajivača

- izgradnja/adaptacija/prenamjena objekata neophodnih za pčelarsku proizvodnju

- oprema za rad

- košnice

Općina Nijemci zadržava pravo nasumične provjere stvarnog broja košnica pojedinih

podnositelja zahtjeva.

Potpora će se dodjeljivati poljoprivrednim gospodarstvima s područja Općine Nijemci koja su registrirana za obavljanje poljoprivredne djelatnosti, čije su pčelinje zajednice upisane u Evidencije pčelara i pčelinjaka Hrvatskog pčelarskoga saveza i/ili Jedinstveni registar domaćih

životinja Hrvatske agencije za poljoprivredu i hranu.

Isplata sredstava potpore vrši se nakon provedenog javnog poziva korisnicima koji dostave slijedeću dokumentaciju:

* *obostranu presliku osobne iskaznice*
* *za obrte i tvrtke izvadak iz odgovarajućeg registra*
* *uvjerenje o upisu u Upisnik poljoprivrednih gospodarstava*
* *preslika iz Evidencije pčelara i pčelinjaka o broju košnica za tekuću godinu (HPS) i/ili potvrdu o upisu pčelinjaka u Jedinstveni registar domaćih životinja (HPA)*
* *potvrdu Porezne uprave da Korisnik jeste/nije obveznik poreza i PDV-a (ne stariju od 30 dana od trenutka prijave na natječaj)*
* *potvrdu o nepostojanju nepodmirenih obveza prema Općini Nijemci*
* *preslika IBAN računa*
* *izjavu o dodijeljenim potporama male vrijednosti*

**OBVEZE KORISNIKA NAKON DODJELE POTPORE:**

* Izvod iz Jedinstvenog registra domaćih životinja i broju košnica sa vidljivim upisom novog brojnog stanja (pčela/pčelinjih zajednica/rojeva/košnica), odnosno brojne razlike nakon dodjele potpore
* računi, izvodi/potvrde o plaćanju za izgradnju/adaptaciju/prenamjenu objekata neophodnih za pčelarsku proizvodnju, opremu za rad
* Rok za realizaciju ove potpore je 6 mjeseci od Odluke o dodjeli
  1. **OSLOBAĐANJE OD OBVEZE PLAĆANJA DIJELA KOMUNALNOG DOPRINOSA PRI IZGRADNJI ILI REKOSTRUKCIJI OBJEKATA POLJOPRIVREDNE NAMJENE I SUBVENCIONIRANJE PROJEKTNO-TEHNIČKE DOKUMENTACIJE I STRUČNOG NADZORA ZA IZGRADNJU ILI REKONSTRUKCIJU OBJEKTA POLJOPRIRVREDNE NAMJENE**

Poljoprivredno gospodarstvo, vlasnik građevinske čestice, odnosno investitor izgradnje ili rekonstrukcije objekata poljoprivredne namjene na području Općine Nijemci ostvaruje pravo na oslobađanje od plaćanja dijela komunalnog doprinosa.

**Smanjenje iznosa komunalnog doprinosa odobrava se u visini od 100% iznosa navedenog u Rješenju o komunalnom doprinosu.**

Zahtjev za oslobađanje od plaćanja komunalnog doprinosa obveznik podnosi nadležnom Upravnom tijelu nadležnom za komunalne djelatnosti Općine Nijemci u roku od 15 dana od dana primitka rješenja o obvezi plaćanja komunalnog doprinosa.

Zahtjev se podnosi na obrascu Zahtjeva, kojem se prilaže:

*- preslika osobne iskaznice (fizičke osobe)*

*- za obrte i tvrtke izvadak iz odgovarajućeg registra*

*- uvjerenje o upisu u Upisnik poljoprivrednih gospodarstava*

*- Rješenje o komunalnom doprinosu Upravnog odjela za društvene djelatnosti opće, imovinske i pravne poslove Općine Nijemci*

*- potvrdu o nepostojanju nepodmirenih obveza prema Općini Nijemci*

*- dokaz da nema nepodmirenih poreznih obveza, što dokazuje potvrdom Porezne uprave (ne starijom od 30 dana)*

*- izjava o dodijeljenim potporama male vrijednosti*

Poljoprivredno gospodarstvo, vlasnik građevinske čestice, odnosno investitor izgradnje ili rekonstrukcije objekata poljoprivredne namjene na području Općine Nijemci ostvaruje pravo na subvencioniranje troškova izrade projektno-tehničke dokumentacije ili subvencioniranje troška stručnog nadzora za potrebe izgradnje ili rekonstrukcije objekta poljoprivredne namjene.

Zahtjev se podnosi na obrascu Zahtjeva, kojem se prilaže:

*- račun za izvršene usluge*

*- dokaz o uplati u roku 30 dana od primitka potpore*

*- preslika osobne iskaznice (fizičke osobe)*

*- za obrte i tvrtke izvadak iz odgovarajućeg registra*

*- uvjerenje o upisu u Upisnik poljoprivrednih gospodarstava*

*- potvrdu o nepostojanju nepodmirenih obveza prema Općini Nijemci*

*- dokaz da nema nepodmirenih poreznih obveza, što dokazuje potvrdom Porezne uprave (ne starijom od 30 dana)*

*- izjava o dodijeljenim potporama male vrijednosti*

*- preslika IBAN računa*

Subvencioniranje troškova izrade projektno-tehničke dokumentacije ili subvencioniranje troška stručnog nadzora za potrebe izgradnje ili rekonstrukcije objekta poljoprivredne namjene iznosi maksimalno do 2.000,00 EUR po korisniku potpore.

**Prihvatljivi su troškovi nastali od 01.01.2024. godine.**

* 1. **SUFINANCIRANJE REPROMATERIJALA ZA SJETVU**

Potpora će se dodjeljivati poljoprivrednim gospodarstvima s područja Općine Nijemci koji su registrirani za obavljanje poljoprivredne djelatnosti, a proizvođači su ratarskih, povrtlarskih i voćarskih kultura.

**Općina Nijemci će sufinancirati nabavu repromaterijala za sjetvu i sadnica voća.**

Sjeme, zaštitna sredstva i mineralna gnojiva za sjetvu ratarskih, povrtlarskih i voćarskih kultura i to u maksimalnom iznosu do **3.000,00 EUR po korisniku potpore**.

Subvencija se dodjeljuje za troškove nastale u tekućoj godini i troškove nastale u 2024. godini.

Prijavitelji koji su obuhvaćeni Odlukom o umanjenju dijela ukupne zakupnine s osnove plaćanja zakupnine i naknade za poljoprivredno zemljište u vlasništvu Republike Hrvatske za 2023. i 2024.g. imaju pravo na iznos potpore do 1.500,00 EUR.

**Prijavitelji koji nisu ostvarili umanjenje s osnove zakupnine ili naknade ostvaruju pravo na potporu u iznosu od 3.000,00 EUR.**

**Zahtjev se podnosi** na obrascu Zahtjeva, kojem se prilaže:

* *preslika osobne iskaznice odgovorne osobe poljoprivrednog gospodarstva*
* *za obrte i tvrtke izvadak iz odgovarajućeg registra*
* *uvjerenje o upisu u Upisnik poljoprivrednih gospodarstava*
* *račun (R1)*
* *potvrda o plaćanju ili izvod iz banke*
* *potvrdu o ekonomskoj veličini poljoprivrednog gospodarstva (EVPG) dobiven kroz AGRONET aplikaciju u sastavnici „Poljoprivredno gospodarstvo“ ili Jedinstven* *zahtjev za izravne potpore, iz 2024.g.*
* *potvrda Porezne uprave o nepostojanju duga s osnove poreza i doprinosa (ne stariju od 30 dana od trenutka prijave na natječaj)*
* *potvrdu Porezne uprave da Korisnik jeste/nije obveznik poreza i PDV-a (ne stariju od 30 dana od trenutka prijave na natječaj)*
* *potvrdu o nepostojanju nepodmirenih obveza prema Općini Nijemci*
* *preslika IBAN računa*
* *izjava o dodijeljenim potporama male vrijednosti*

1. **POSTUPAK DODJELE POTPORA**

**Članak 6.**

Javni poziv za dodjelu potpora raspisuje općinski načelnik Općine Nijemci .

Obavijest o objavi javnog poziva objavljuje se na oglasnoj ploči, a cjeloviti tekst se objavljuje na službenim web stranicama Općine Nijemci <https://nijemci.hr>

Zahtjevi za dodjelu potpore podnose se Općini Nijemci, Upravnom odjelu za financije, razvoj i gospodarstvo Općine Nijemci.

Dopuštenost potpore sukladno Programu ocjenjuje Povjerenstvo za ocjenu prijava koje se sastoji od 3 (tri) osobe.

Povjerenstvo za ocjenu prijava imenuje Općinski načelnik.

Povjerenstvo ocjenjuje pristigle prijave na natječaj i donosi Prijedlog u roku ne dužem od 15 radnih dana.

Općinski načelnik donosi Odluku o dodjeli potpore temeljem prijedloga Povjerenstva, u roku ne dužem od 20 radnih dana od dana donošenja Prijedloga povjerenstva.

Temeljem navedene Odluke Općinski načelnik s Korisnikom potpisuje Ugovor o dodjeli potpore.

**Članak 7.**

Svaki prijavitelj pojedini oblik potpore može koristit najviše jednom u razdoblju od 2025.-2027. godine.

1. **ISPLATA POTPORE**

**Članak 8.**

Isplata potpore dodijeljene ovim Programom za oblike potpore A,B,C,D i E vrši se nakon provedenog Javnog poziva te sklapanja Ugovora o dodjeli potpore na bankovni račun Korisnika a najkasnije 30 dana od potpisivanja Ugovora uz uvjet da je Korisnik u roku 7 dana od potpisa Ugovora dostavio ovjerenu Bjanko zadužnicu koja u cijelosti pokriva iznos dodijeljene potpore.

Isplate bespovratnih potpora ne vrše se na zaštićene račune, račune u likvidaciji, stečaju i slično.

O svim izmjenama bankovnog računa Korisnik je dužan bez odgode pismenim putem obavijestiti Upravni odjel za financije, razvoj i gospodarstvo Općine Nijemci.

**Članak 9.**

Prihvatljivi troškovi se dokazuju računima/ugovorima/rješenjima koji glase na Korisnika te su plaćeni putem transakcijskog računa uz koji se prilažu i pripadajući bankovni izvodi/potvrde o izvršenim nalozima na kojima su vidljive transakcije koje se pravdaju.

**Članak 10.**

Bespovratna novčana sredstva koja se temeljem ovog Programa dodjeljuju smatraju se državnim potporama male vrijednosti (de minimis potporama) te stoga postoji obveza primjene uvjeta za dodjelu potpore male vrijednosti sukladno važećim pravilima o potporama male vrijednosti iz Uredbe komisije (EU) br. 2024/3118. o izmjeni Uredbe (EU) 1408/2013 od 18.prosinca 2013. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru („Službeni list Europske unije“ SL L, 13.12.2024.) i Uredbe Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o promjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru (Službeni list Europske unije“ L 51 I/1 od 22. veljače 2019. godine), u daljnjem tekstu: Uredba br. 1408/2013).

**Osnovne odredbe iz ove Uredbe su**:

Potporom male vrijednosti smatra se svaka potpora pojedinom korisniku čiji ukupni iznos ne prelazi 20.000,00 eura u kunskoj protuvrijednosti prema srednjem tečaju Hrvatske narodne banke na dan isplate u razdoblju od tri fiskalne godine (tekuća i dvije prethodne godine), neovisno o razini davatelja koji dodjeljuje potporu male vrijednosti (ministarstva, gradovi, županije i sl.).

Sukladno članku 3. Uredbe 2023/2831 ukupan iznos potpora male vrijednosti koji je dodijeljen jednom poduzetniku ne smije prijeći iznos od 300.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore, neovisno o datumu isplate potpore male vrijednosti poduzetniku.

Prije dodjele potpore male vrijednosti, korisnik potpore dužan je davatelju (u ovom slučaju, Općini Nijemci) dostaviti izjavu o svim drugim potporama male vrijednosti koje je zaprimio tijekom tekuće godine kao i tijekom prethodne dvije fiskalne godine, neovisno o razini davatelja potpora male vrijednosti, kako bi se izbjegla moguća prekomjerna dodjela državne potpore.

Davatelj državne potpore prilikom dodjele državne potpore male vrijednosti ima obvezu izvijestiti korisnika da mu je dodijeljena potpora male vrijednosti, voditi evidenciju o dodijeljenim potporama male vrijednosti po pojedinim korisnicima, te čuvati podatke o dodijeljenim potporama male vrijednosti deset godina od dana dodjele.

O dodijeljenoj potpori male vrijednosti usklađenoj s Uredbom 1408/2013, izvješćuje se Ministarstvo poljoprivrede, a o potporama usklađenim s Uredbom 2023/2831 Ministarstvo financija.

**Članak 11.**

Općina Nijemci dužna je korisniku potpore dostaviti Potvrdu o dodijeljenoj potpori male

vrijednosti sukladno Uredbi 1408/2013.

1. **KONTROLA I POVRAT SREDSTAVA**

**Članak 12.**

Korisnik potpore je dužan omogućiti davatelju potpore kontrolu namjenskog utroška dobivene potpore. Ukoliko je korisnik općinske potpore priložio neistinitu dokumentaciju ili prijavljeno stanje u zahtjevu i dokumentaciji ne odgovara njegovom stvarnom stanju dužan je isplaćenu potporu vratiti u iznosu, na način i u roku određenim u Odluci o povratu potpore i sljedećih pet godina gubi pravo na poticajna sredstva Općine Nijemci.

Ukoliko korisnik nije postupio sukladno Odluci iz stavka 1. ovog članka, na iznos koji podliježe povratu se nakon isteka roka obračunava zakonska zatezna kamata.

**Članak 13.**

Program potpore poljoprivredi i ruralnom razvoju Općine Nijemci za razdoblje 2025. – 2027. godine stupa na snagu osmog dana od dana objave u Službenom vjesniku VSŽ.

**PREDSJEDNIK OPĆINSKOG VIJEĆA**

**OPĆINE NIJEMCI**

Ivan Pandža